അടൂരില് മോഷണ പരമ്ബര, പൊലീസിന് നിസംഗത അടൂര് : ലോക്ക് ഡൗണ് ലംഘനങ്ങള്ക്ക് പിന്നാലെ പൊലീസ് പായുമ്ബോള് നഗരഹൃദയത്തിലും ഗ്രാമീണ മേഖലകളിലും ജനങ്ങളുടെ ഉറക്കംക്കെടുത്തി മോഷ്ടാക്കള് വിലസുന്നു. രാത്രിയില് വീടിന്റെ അടുക്കളഭാഗത്തെ കതക് പൊളിച്ച് അകത്തുകടന്ന് മോഷണം നടത്തുന്ന സംഘങ്ങളാണ് കഴിഞ്ഞ ദിവസങ്ങളിലായി ഭീതി പരത്തുന്നത്. കഴിഞ്ഞ വ്യാഴാഴ്ച രാത്രി ഏഴംകുളം, പറക്കോട് എന്നിവടങ്ങളില് രണ്ട് വീടുകളില് കയറി മോഷണം നടത്തിയതാണ് ഒടുവിലത്തെ സംഭവം. അതേദിവസം ആനന്ദപ്പള്ളിക്ക് കിഴക്ക് ഭാഗത്തെ പള്ളിയിലും ഇൗ ഭാഗത്തെ വീടുകളിലും മോഷണം നടന്നു. കഴിഞ്ഞ ഫെബ്രുവരിയില് തുടങ്ങിയ മോഷണ പരമ്ബരയാണ് തുടരുന്നത്. എം.സി റോഡിന്റെ വശത്തുള്ള നെല്ലിമൂട്ടില് ഡോ. അലക്സ് ജോര്ജ്ജിന്റെ വീട്ടില് അന്ന് മോഷണം നടന്നു. വീട്ടുകാര് ഇല്ലാതിരുന്ന സമയംനോക്കി മോഷ്ടാവ് മുന്ഭാഗത്തെ വാതില് കുത്തിത്തുറന്ന് അകത്തുകയറുകയായിരുന്നു. മുറികളുടെ പൂട്ടും അറയുടെ പൂട്ടും തല്ലിതകര്ത്ത് സൂക്ഷ്മ പരിശോധന നടത്തി. വീടിനുള്ളില് നിന്ന് പതിനായിരം രൂപയും ഭാര്യയുടെ വിലപിടിപ്പുള്ള പേള്മാലകളും അപഹരിച്ചു കടന്നു. റബ്ബര് ടാപ്പിംഗുകാരന് വന്നപ്പോഴായിരുന്നു മോഷണം വിവരം അറിയുന്നത്. ഇതിന് ഒരുമാസം മുന്പാണ് മസ്ക്കറ്റില് ജോലിനോക്കിവരുന്ന നെല്ലിമൂട്ടില് രചനയില് ടി. പി. കുര്യന്റെ വീട്ടില് മോഷ്ടാവ് കയറിയത്. തിരുവനന്തപുരത്ത് ജോലിയുള്ള മകന് ഫിലിപ്പോസ് കുര്യന് എറണാകുളത്ത് പോയി രാത്രിയില് മടങ്ങിയെത്തുമ്ബോള് മോഷ്ടാവ് വീടിനുള്ളില് ഉണ്ടായിരുന്നു. വീട് കുത്തിത്തുറക്കാന് ഉപയോഗിച്ച ക്രൂബാര് ചുഴറ്റി ഭീഷണിപ്പെടുത്തിയശേഷം സ്കൂട്ടറില് കടന്നുകളയുകയായിരുന്നു. കുവൈറ്റില് ജോലിചെയ്യുന്ന പുന്തലയ്യത്ത് ലീബാ ഭവനില് പി.വി.തോമസിന്റെ വീട്ടിലും ഒരുമാസം മുന്പ് മോഷണം നടന്നു. വീടിന്റെ മുന്ഭാഗത്തെ കതകിനോട് ചേര്ന്നുള്ള ഗ്രില്ലും പ്രധാനവാതിലും കുത്തിത്തുറന്ന് അകത്ത് കടന്ന മോഷ്ടാവ് മൂന്ന് ദിവസത്തോളം ഇവിടെ താമസിച്ചതായി സൂചനയുണ്ട്. ആറ് പവന് സ്വര്ണ്ണവും പതിനായിരത്തോളം രൂപയും അപഹരിച്ച ഇയാള് മദ്യം വാങ്ങിയ ബില്ലും ഇവിടെ നിന്ന് പൊലീസ് കണ്ടെത്തിയിരുന്നു. വീടിനുള്ളില് ലൈറ്റ് കിടക്കുന്നത് അയല്വാസി കണ്ടതോടെയാണ് മോഷണം നടന്നവിവരം അറിയുന്നത്. ഇൗ സംഭവങ്ങളെല്ലാം അടൂര് നഗരഹൃദയത്തിലാണ്. പൊലീസ് കേസ് എടുത്ത് അന്വേഷണം നടത്തുന്നതല്ലാതെ യഥാര്ത്ഥ പ്രതികളെ കണ്ടെത്താന് ഇനിയും കഴിഞ്ഞിട്ടില്ല.